Soveel motoriste al in Desember vasArgieffoto Volgens Simon Zwane, woordvoerder van die RTMC, is altesaam 3 078 motoriste al in hegtenis geneem op aanklagte van bestuur onder die invloed van alkohol, spoedoortredings, roekelose en nalatige bestuur en die besit van vals dokumente. Zwane het gesê twee motoriste is in die Oos-Kaap in hegtenis geneem nadat hulle glo probeer het om verkeersbeamptes om te koop. Nog ŉ motoris is in hegtenis geneem nadat hy betrap is dat hy teen 219 km/h jaag in ŉ 120 km/h-sone, op die N3 naby Warden in die Vrystaat. Volgens Zwane is altesaam 1 639 motoriste in Gauteng in hegtenis geneem vir bestuur onder die invloed van alkohol. In die Vrystaat is die meeste arrestasies gemaak vir spoedoortredings, met 113 motoriste wat in hegtenis geneem is. Verkeersbeamptes het in dié tydperk 258 padblokkades gehou, waartydens 152 243 verkeersboetes uitgereik is. Volgens Zwane is meer as 10 000 motoriste beboet omdat hulle nie veiligheidsgordels gedra het nie en 1 426 omdat hulle op ŉ selfoon gepraat het terwyl hulle bestuur. Zwane het gesê hoë verkeersvolumes word weer van 23 Desember af verwag. Tydens die vorige spitstyd, op 15 en 16 Desember, het meer as 2 000 voertuie per uur deur die tolhekke op die N3 beweeg na die kusgebiede. Hy het ŉ beroep op motoriste gedoen om versigtig te bestuur en die padreëls na te kom.